B. Bugár, podpredseda NR SR: (2004-10-27):
J. Bielik, poslanec: Ďakujem pekne. Vážený pán predsedajúci, dovoľte, aby som predniesol pozmeňujúci návrh skupiny poslancov k vládnemu návrhu zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o zmene a doplnení niektorých zákonov, je to tlač 754. Bod 1. V čl. I, bod 67 znie: 67. Za § 38a sa vkladá § 38b, ktorý vrátane nadpisu znie: § 38b, Predpisovanie a výdaj náhradného generického lieku. Ods. 1. Generické lieky sú terapeuticky rovnocenné lieky, ktoré majú rovnakú cestu podania a spôsob podania, rovnakú liekovú formu, rovnaké kvalitatívne a kvantitatívne zloženie liečiv a pomocných látok ovplyvňujúcich biologickú dostupnosť liečiv v jednotke dávky liekovej formy a rovnakú veľkosť balenia vyjadrenú uvedením množstva dávok liekovej formy v hmotnostných, objemových alebo v kusových jednotkách. Musia byť registrované, pozri § 22 a 22a. Ods. 2. Náhradný generický liek je liek uvedený v zozname liekov uhrádzaných na základe zdravotného poistenia s inou úhradou pacienta ako liek predpísaný na lekárskom predpise. Ods. 3. Osoba oprávnená predpisovať lieky je pri predpisovaní lieku povinná informovať poistenca o výške úhrady poistenca za navrhovaný liek, o možnosti jeho náhrady generickým liekom a o výške úhrady poistenca za náhradné generické lieky. Ods. 4. Ak si poistenec vyberie navrhovaný liek, osoba oprávnená predpisovať lieky predpíše navrhovaný liek na lekársky predpis. Ods. 5. Ak si poistenec vyberie náhradný generický liek, osoba oprávnená predpisovať lieky túto skutočnosť vyznačí v zdravotnej dokumentácii a predpíše náhradný generický liek na lekársky predpis. Ods. 6. Ak si poistenec vyberie náhradný generický liek a osoba oprávnená predpisovať lieky súhlasí s vydaním náhradného generického lieku osobou oprávnenou vydávať lieky, vyznačí súhlas v zdravotnej dokumentácii, predpíše navrhovaný liek na lekársky predpis a na druhú stranu lekárskeho predpisu vyznačí poznámku: Požiadavka poistenca vydať náhradný generický liek. Poistenec požiadavku potvrdí podpisom. Poznámku autorizuje osoba oprávnená predpisovať lieky odtlačkom pečiatky s názvom zdravotníckeho zariadenia, dátumom a vlastnoručným podpisom. Ods. 7. Ak si poistenec vyberie náhradný generický liek a trvá na jeho predpísaní, ale osoba oprávnená predpisovať lieky považuje predpísanie náhradného generického lieku z medicínskeho hľadiska za nevhodné, vyznačí túto skutočnosť v zdravotnej dokumentácii a na druhej strane lekárskeho predpisu vyznačí poznámku: Zákaz vydať náhradný generický liek. Poznámku autorizuje osoba oprávnená predpisovať lieky odtlačkom pečiatky s názvom zdravotníckeho zariadenia, dátumom a vlastnoručným podpisom. Ods. 8. Osoba oprávnená vydávať lieky je na požiadanie poistenca povinná informovať o výške úhrady za predpísaný liek a o výške úhrady za náhradné generické lieky. Ods. 9. Osoba oprávnená vydávať lieky môže vydať poistencovi alebo inej osobe náhradný generický liek, ak je na druhej strane lekárskeho predpisu vyznačená poznámka: Požiadavka poistenca vydať náhradný generický liek, ktorú poistenec potvrdil podpisom a osoba oprávnená predpisovať lieky poznámku autorizovala podľa odseku 6. Ods. 10. Osoba oprávnená vydávať lieky pri výdaji náhradného generického lieku vyznačí na lekárskom predpise jeho názov a kód. Ods. 11. Lekáreň zverejní informáciu o cenách liekov a výške úhrad poistenca na verejne prístupom mieste v lekárni. Odôvodnenie. Navrhované znenie ukladá povinnosť lekára poskytnúť pacientovi úplnú informáciu o voľbe lieku, o výške jeho úhrady, umožňuje pacientovi vybrať si náhradný generický liek, zachováva kompetencie lekára a vymedzuje kompetenciu lekárnika v prípadoch súhlasu lekára s vydaním náhradného generického lieku. Súčasne administratívne i vecne zjednodušuje celý proces. Pán predsedajúci, skončil som.